錢塘行送别簽判李太博
作者：郭祥正
朝代：宋

paragraphs: 東南會府唯錢塘，高門雙開南斗傍。
門前碧瓦十萬戶，曉色滿城烟雨香。
聖祖神宗造區宇，應命最先吳越王。
不經兵火二百載，地饒沃衍民康强。
蓮花紅白西湖芳，南山翠影臨滄浪。
瓊樓寶塔照日月，塵埃不到炎天凉。
畫船羅幕盡高卷，白玉美人游冶郎。
年年中秋海潮過，萬頃銀山面前墮。
少年輕命爭弄潮，手掣紅旗逆潮簸。
聞君此行承辟書，伯樂能求汗血駒。
四時風物同吟嘯，十郡兵民歸卷舒。
公閑畜德聊自養，承平功業還吾儒。
况君登朝未四十，慎勿出處窮歡娛。
慎勿出處窮歡娛，臨淵履冰佩瓊琚。